Poročilo o koraku voditelja

|  |
| --- |
| Izpolni vse dele poročila. Prazen prostor poljubno razširi. |
| Naslov koraka |
| **POVEZAVA CELOTNEGA SKAVTSKEGA LETA V VEJI IV S POMOČJO RDEČE NITI** |
| Kratek povzetek(v 3-5 stavkih povzemi vsebino koraka) |
| Rdeča nit je nepogrešljiva pri večdnevnih skavtskih aktivnostih, lahko pa povezuje tudi celotno leto življenja v veji. S pomočjo rdeče niti so se tako tematsko ujemali jesenovanje, vodniška in četina srečanja – tako kateheze kot programska vsebina. S temo želimo nadaljevati na zimovanju in zaključiti na predtaboru poletnega tabora. Za rdečo nit smo si izbrali Bear Gryllsa in sicer njegove knjige: Priročnik za preživetje v življenju in Preživetje v naravi. |
| Ključne besede |
| Rdeča nit, preživetje v naravi, Bear Grylls, pisma. |
| Analiza stanja |
| Izvedena oktobra 2016:   1. Izvidniki imajo radi skavtske veščine in kažejo zanimanje v njihovem izpopolnjevanju. 2. Vpisanih je veliko izvidnikov (40), vendar je rednih 60-70%. 3. Sistem veščin izvidniki že poznajo in pri njem želijo sodelovati. 4. Izvidnikom hitro pade koncentracija. 5. Voditelji damo premalo poudarka na duhovnosti in osebni rasti izvidnikov – problem velike čete. 6. Z ambientacijo se ne ukvarjamo pretirano, to opazijo tudi izvidniki. 7. Izvidnikom je všeč ambientacija, kjer jim ni treba spreminjati svojih vlog (primer: da postanejo indijanci, koliščarji) ampak so jim bolj pri srcu bolj življenjske teme (“Naredi si sam”, “Zimske olimpijske igre”, “Prvi skavtski tabor”). 8. Voditelji se premalo pripravljamo na četina in vodniška srečanja (enostaven program). |
| Namen |
| **S pomočjo sporočil Bear Gryllsa – na skavtski način - izvidnike navdušiti za duhovnost in osebno rast.** |
| Cilji |
| 1. Vseh 5 voditeljev bo do 22. oktobra 2016 prebralo Priročnik za preživetje v življenju. 2. Izvidniki bodo poslušali utrinke, zgodbe, misli “neznanega prijatelja” od začetka leta pa vse do konca predtabora. 3. Od začetnih pisem Bear Gryllsa bomo na zimovanju prešli na kratke, vodene puščave. 4. Na zimovanju bomo organizirali sveto mašo v divjini, ki jo bodo izvidniki sami pripravili (tako prostor kot tudi uvode). |
| Program (načrt in opis dejavnosti) |
| 1. **ZAČETEK SKAVTSKEGA LETA (8.10.)**   V pisma, ki jih dobijo IV po pošti predstavimo “neznanega celoletnega spremljevalca”, ki spodbudi skavte, da naj ne iščejo izgovorov, ampak naj se pogumno odpravijo na letošnje skavtsko potovanje  (*priloga 1*)   1. **PRVO SREČANJE ČETE (22.10.)**   Na prvem srečanju so izvidniki po skupinah raznašali letake za skavtsko papirno akcijo. Preden so se skupine odpravile na pot, so prejele pismo Bear Gryllsa, ki jim pripoveduje o prvem skavtskem zakonu. Nagovarja jih, naj bodo vredni zaupanja in kaj to pomeni.  Med raznašanjem so iskali označene točke na zemljevidu, kjer jih je čakal del gesla, ki so ga morali sestaviti. Geslo se je glasilo: SPOŠTUJ POT, NE CILJA. Ko so se vrnili s poti, smo se z vsako skupino pogovorili, kaj za njih to geslo pomeni, kako ga razumejo. Za konec smo jim prebrali še zgodbo Beara z istim naslovom.  (*prilogi 2 in 3)*   1. **DRUGO SREČANJE ČETE (29.10.)**   Tema srečanja čete je bil sistem osebnega napredovanja. Po igri, predstavitvi sistema in skavtskih veščin je vsak izvidnik odšel na krajšo pot po gozdu, kjer so ga od poti spremljale besede Beara, o tem kako pomembno je da v življenju rečemo “Zakaj pa ne” in sprejmemo kakšen izziv namesto “Zakaj?” in ne spremenimo ničesar. Zadnji del poti je bila slepa proga, po kateri so morali izvidniki premisliti o svoji želji po napredovanju in na koncu napisati v kateri veščini (če) želijo napredovati.  *(priloga 4)*   1. **JESENOVANJE IV (4. - 6.11.)**   Na jesenovanju smo preverili IVjevce, če spremljajo in razumejo neznanega sopotnika, ki jih spremlja skozi pisma. Vsa pisma, misli in zgodbe, ki je že delil z njimi smo združili v mapo, kjer so si lahko tekom zimovanja prebrali, če so kaj zamudili.  Čez jesenovanje nas je spremljalo slabo vreme. Mnogo izvidnikov je imelo slabo opremo, zato smo jim za lahko noč prebrali še eno zgodbo o doživetju Beara na temo dobre opreme.  (*priloga 5)*   1. **TRETJE SREČANJE ČETE (3.12.)**   Čas je bil ravno okoli Miklavža in izvidniki so dobili navodilo, da s seboj na srečanje prinesejo eno sladkarijo, ki so se ji pripravljeni odreči.  Izvidniki so po skupinah dobili pismo Beara z naslovom: ČE HOČEŠ KAJ DOBITI, MORAŠ NAJPREJ POISKATI NAKAJ, KAR LAHKO DAŠ.  Bear jih je nagovoril, da naj premislijo katere osebe v župniji naredijo veliko dobrega pa morda niso dovolj opažene. Tako so izvidniki izdelali seznam dvanajstih oseb in zanje pripravili v zahvalo manjše darilo, ki je vsebovalo njihove sladkarije, svečko in vizitko. Pripravljene pozornosti so izvidniki in vodnice na skrivaj odnesli pred vrata naslovnikov in o tem nikomur povedali.  *(priloga 6)*   1. **VODNIŠKO SREČANJE (14.1.)**   Tema: Varnost pri delu in uporaba orodja  Kot uvod sem jim povzela zgodbo Beara, o lastni izkušnji nepravilne rabe orodja in o tem, kako ravnati z orodjem in kaj orodje ni.  (*priloga 7)*   1. **ZIMOVANJE (3. – 5.3.) *(še ne izvedeno)***   Tema zimovanja bo v stilu letošnje rdeče niti: “Postani kos divjini!”  Že v pismu so dobili nasvet Beara, da preživetje v naravi ni to, da s seboj vzamejo kupe opreme ampak so pomembne naše sposobnosti. Tako se bodo pred vstopom “v divjino” znebili opreme, ki je odvečna v nahrbtnikih.  Med zimovanjem jih bo Bear z njimi z glasovnimi posnetki. Na začetku jim bo razložil, da jih je izbral, da pred Kvajdejm preživijo 2 dni v divjini. A za življenje v divjini se morajo še veliko naučiti in tekom zimovanja jim bo postavljal izzive in naloge, da se bodo izpopolnili v veščinskem znanju in postali pripravljeni za življenje v divjini. Vsak izvidnik bo dobil tudi krajši nasvet/namig za pomoč pri življenju v divjini z namenom, da nasvet preizkusi in o njem pouči še ostale, če se mu zdi uporaben.  Poleg veščinskega znanja, jim bo pripravil tudi nekaj razmišljanj o odgovornosti, samostojnosti, osebnih ovirah in medsebojnih odnosih v obliki vodenih kratkih puščav.  Izvidniki in vodnice bodo spoznali, da je pomemben del njegovega življenja tudi vera – zaupanje v Boga. Tako bodo izdelali kapelico in bakle ter se po večerji odpravili v divjino in tam imeli sveto mašo, ki jo bodo oblikovali sami že tekom programa. *(priloga 8)*   1. **PREDTABOR KVAJDEJA *(načrt – še ne izvedeno)***   Na predtabor se bomo odpravili od doma peš – “v divjino”, kjer bomo 3 dni bivakirali, kuhali le na ognju, …  Na predtaboru nameravamo izvidnikom in vodnicam končno razkriti, kdo je ta spremljevalec, ki jih že celo leto (bolj ali manj) uspešno nagovarja, oni pa so ga že s pomočjo zgodb dobro spoznali. Poskusili bomo stopiti tudi v stik z njim, da nam morda podari kratek pozdrav, nam, skavtom na Breznico. Vendar to so za enkrat le naše “skromne” želje.  Na predtaboru bomo spoznali še kakšne njegove zgodbe, življenje predvsem pa preizkusili kakšen njegov nasvet za življenje v divjini. Naše celoletno druženje z Bearom bomo zaključili s knjižico, ki jo bo prejel vsak izvidnik. Notri bodo zbrane vse misli, zgodbe, ki so jih poslušali čez leto, v upanju, da si stvar zapomnijo in kakšna spoznanja odnesejo s seboj v življenje. |
| Preverba programa |
| .  Na začetku izvidniki in vodnice niso pokazali kakšnega navdušenja za pismo, ki so ga dobili po pošti in na prvem srečanju IV. Takoj so se odločili, da je ta oseba Bi-Pi, ki pa jih, kot opažam skozi leta vodenja v veji IV ne navduši tako kot bi jih lahko. Ko smo jim na koncu prvega srečanja prebrali zgodbo o Everestu jih je tema začela zanimati, prav tako na jesenovanju. Rdečo nit zaenkrat uspešno vpletamo v program tako, da ni odbijajoča in naporna za izvidnike, kljub globjim sporočilom.  Do sedaj smo vse teme izpeljali kot je bilo zamišljeno in nismo imeli problemov s poslušanjem pisem.  Je pa res, da korak, ki ga opravljam, bom lahko zares ovrednotila po končanem predtaboru, ko bomo izvidnike povprašali o celoletni temi.  Voditelji računamo na to, da bomo še bolj vzpodbudili zanimanje in poslušanje na zimovanju, ko bo Bear osrednja tema zimovanja.  Ne morem reči, da je program zaradi pisem Beara zabavnejši, mu pa doda kvaliteto in posebno noto na katero smo bili prejšna leta premalo pozorni.  Dobra rdeča nit, ti je v veliko pomoč pri sestavljanju programa, saj ti kaže smer in ti pomaga, da kup dejavnostim, ki jih izvajamo v veji IV da smisel, jih poveže. Prav tako voditelje spodbudi, k bolj premišljenemu oblikovanju teme, sporočila za izvidnike. |
| Preverba ciljev |
| 1. Vseh 5 voditeljev bo do 22. oktobra 2016 prebralo Priročnik za preživetje v življenju.   Cilj delno dosežen– trije voditelji priročnik prebrali, 2 pa sta prebrala le odlomke vendar dovolj, da lahko vsi sodelujemo pri pripravi rdeče niti.   1. Izvidniki bodo poslušali utrinke, zgodbe, misli “neznanega prijatelja” od začetka leta pa vse do konca predtabora.   Cilj je do sedaj bil dosežen – dokončno pa bo preverljiv ob koncu predtabora.   1. Od začetnih pisem Bear Gryllsa bomo na zimovanju prešli na kratke, vodene puščave.   Puščave so pripravljene in vključene v program; cilj pa bo preverljiv po zimovanju.   1. Na zimovanju bomo organizirali sveto mašo v divjini, ki jo bodo izvidniki sami pripravili (tako prostor kot tudi uvode).   Program zimovanja je, oblikovan tako, da je sobotno popoldne namenjeno izdelovanju kapelice in razmišljan Beara, zvečer pa bomo odšli z baklami k sv. maši – cilj bo preverljiv po zimovanju. |
| Osebni napredek(spoznanja, kaj sem se s tem naučil, kako je to vplivalo na življenje skupine, ki jo vodim…) |
| Ko sem prebirala knjigo *Priročnik za preživetje v življenju* sem bila zelo skeptična, če je to stvar, ki bo zanimala skavte v veji IV. Kmalu pa sem ugotovila, da je to priročnik, ki se ga ne bere kot knjigo temveč vsako poglavje posebej. Tako sem si označila poglavja in odstavke, ki so se mi zdeli uporabni za najstnike in jih tekom leta sproti izbiram glede na program, preoblikujem, krajšam, da ostanejo zanimivi izvidnikom. Pri oblikovanju pisem sem se naučila, da rek MANJ JE VEČ zares drži. Bolje je, če vzameš le eno sporočilo, ki ga želiš predati IVjevcem na srečanju in o njem na več načinov govoriš in imaš dejavnosti. Ker take stvari jim ostanejo v spominu. Dolgi moralni nauki pa jih odbijejo in odvrnejo njihovo pozornost.  Celoletna ambientacija ti na začetku leta vzame obilo časa, saj moraš veliko brskati po spletu, prebrati knjige, da ti tema postane bolj domača. Nato pa je čez leto veliko enostavneje in ti vzame manj časa, saj glede na temo srečanja hitro najdeš povezavo s cloletno temo.  Tema, ki smo so jo izbrali voditelji čete na začetku leta nam je bila vsem zelo všeč in pisana na kožo. Bear Grylls je skavt in mojster preživetja v naravi, poleg tega je tudi osebnost v katerem bi lahko videli vzornika (tako voditelji kot IVjevci).  Verjamem, da bo moj korak imel vidne rezultate šele tekom druge polovice leta, saj sem ga oblikovala tako, da IVjevci počasi napredujejo iz poslušanj pisem na osebna razmišljanja in na koncu (upam) na tako vzdušje, da bomo lahko imeli tudi kakšen pogovor na resnejšo temo s kakšno skupino izvidnikov. Moj osebni napredek opažam na tem, da ne smem pričakovati preveč. Ni prav, da si postavim cilj za celotno vejo. Pomembno je, da opažam napredek posameznikov pri osebni rasti, sodelovanju in razmišljanju. |
| Priporočila za voditelje |
| 1. *Rdeča nit in ambientacija sta pomembni. Še bolj pomembno je, da se najprej voditelji najdete v izbrani temi.* 2. *Bear Grylls in njegovi knjigi Priročnik za preživetje v življenju in Preživetje v naravi imata veliko uporabnega gradiva za vodenje veje IV in PP.* 3. *Udeležba tabornih šol je super, – saj ti med drugim dajo tudi sveže, nove ideje. Na tem mestu, bi se zahvalila voditeljem TŠ Metode IV 2016 za vse navdihe, ki sem jih črpala od njih.* 4. *V veji IV imaš stik z izvidniki povprečno enkrat mesečno. Zato je bolje opazovati napredk veje skozi celo leto (predvsem na večdnevnih aktivnostih), ker je nekaj (3) mesecv premalo.* |
| Ostale priloge(fotografije, gradiva … ) |
| *Priloge (vsa pisma, zgodbe, ki smo jih vključili v program na temo Gryllsa) sem dodala v priponko.* |